แบงก์กิมจิถูกปิดกลต.ไม่ห่วงFIFชี้ลงทุนบอนด์รัฐ
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

กลต.ไม่ห่วงกิมจิปิดแบงก์เอกชนFIFซื้อบอนด์รัฐ
โพสต์ทูเดย์ — ก.ล.ต.ชี้เกาหลีสั่งปิดธนาคารไม่น่าห่วง เหตุกองทุน FIF ส่วนใหญ่ลงทุนพันธบัตรรัฐหรือธนาคารรัฐของเกาหลี
นางจารุพรรณ อินทรรุ่ง ผู้อำนวยการฝ่ายธุรกิจจัดการลงทุน สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยถึงกรณีธนาคารออมทรัพย์ในประเทศเกาหลีใต้ถูกระงับการดำเนินกิจการเป็นการชั่วคราวว่า ไม่น่าจะส่งผลกระทบต่อกองทุนรวมของไทยที่ไปลงทุนในเกาหลีใต้มากนัก เนื่องจากพอร์ตลงทุนของกองทุนเพื่อไปลงทุนต่างประเทศ (FIF) ส่วนใหญ่ลงทุนอยู่ในพันธบัตรรัฐบาลหรือธนาคารของรัฐของเกาหลีใต้
“จากข่าวที่ออกมาของเกาหลีส่วนใหญ่เป็นธนาคารพาณิชย์เอกชน ซึ่งกองทุนรวมของไทยแทบไม่ได้ไปลงทุนในตราสารที่ธนาคารเหล่านี้ออกเท่าไรนัก จึงไม่น่าเป็นห่วง” นางจารุพรรณ กล่าว
นางจารุพรรณ กล่าวว่า ณ สิ้นปี 2553 กองทุน FIF มีเงินลงทุนรวมประมาณ 4 แสนล้านบาท โดยเป็นเงินลงทุนในประเทศเกาหลีใต้คิดเป็นประมาณ 78% หรือ 2.8 แสนล้านบาท และในวงเงินนี้ลงทุนอยู่ในพันธบัตรของรัฐหรือธนาคารรัฐของประเทศเกาหลีใต้ถึง 95%
ด้านบริษัทหลักทรัพย์จัดการกองทุน (บลจ.) กสิกรไทย ที่มีการออกกองทุนพันธบัตรรัฐบาลเกาหลีใต้ในอันดับต้นๆ ของอุตสาหกรรม ออกรายงานในเว็บไซต์ว่า ปัจจุบันกองทุนของ บลจ.กสิกรไทย มีการลงทุนในตราสารหนี้ของธนาคาร Woori และ Hana ในกองทุนเปิดตราสารหนี้ 62 เดือน เอ (KFI62MA) ซึ่งเป็นธนาคารชั้นนำขนาดใหญ่ของประเทศเกาหลีใต้ที่มีฐานะการเงินแข็งแกร่ง จึงไม่ได้รับผลกระทบใดๆ ต่อสถานการณ์ดังกล่าว และไม่ส่งผลกระทบต่อการลงทุนของกองทุน
นอกจากนี้ ธนาคารทั้งสองแห่งยังเป็นผู้เข้าร่วมประมูลกิจการของธนาคารออมทรัพย์ ซัมวา มิวชวล ที่ถูกระงับการดำเนินกิจการเป็นเวลา 6 เดือนอีกด้วย
“ธนาคารซัมวาฯ มีขนาดค่อนข้างใหญ่เมื่อเทียบกับธนาคารออมทรัพย์อื่นๆ และมีทำเลที่ตั้งอยู่ในกรุงโซล ธนาคารที่เป็นผู้ชนะในการประมูลกิจการของธนาคารซัมวาฯ จะได้รับผลประโยชน์จากการขยายกิจการและฐานลูกค้าเพิ่มขึ้น ซึ่งจะเป็นผลดีต่อธนาคารผู้ชนะการประมูล” บลจ.กสิกรไทย ประเมิน
พร้อมกันนี้ บลจ.กสิกรไทย ยืนยันว่า ปัญหาที่เกิดกับธนาคารออมทรัพย์ดังกล่าวไม่น่าจะส่งผลใดๆ ต่อตลาดเกาหลีใต้มากนัก เนื่องจากภาคเศรษฐกิจและการเงินของเกาหลีใต้ รวมถึงธนาคารพาณิชย์ในเกาหลีใต้ยังมีความแข็งแกร่งและมีสถานะทางการเงินที่มั่นคง
รายงานข่าวบนเว็บไซต์บลูมเบิร์กดอตคอม ระบุว่า คณะกรรมการกำกับดูแลภาคบริการทางการเงินเกาหลีใต้สั่งระงับการดำเนินงานของธนาคารเพื่อการออมทรัพย์ 7 แห่งเป็นเวลา 6 เดือน หลังมีการถอนเงินเกินกว่าที่กำหนด ซึ่งอาจกระทบต่อฐานะการเงินของธนาคารได้
คณะกรรมการยังระบุว่ายังไม่มีแผนระงับการดำเนินธุรกิจของธนาคารเพื่อการออมทรัพย์เพิ่มเติมในครึ่งปีแรกปีนี้ หากไม่มีการถอนเงินในจำนวนที่สูงจนกระทบฐานะการเงินของธนาคาร พร้อมทั้งยืนยันว่าจะให้ความช่วยเหลือด้านสภาพคล่องต่อธนาคารเพื่อการออมทรัพย์ที่มีฐานะการเงินดี เพื่อให้สามารถดำเนินธุรกิจได้ตามปกติในช่วงที่ตลาดเงินประสบปัญหา